Man sterf ná wrede aanranding op kleinhoeweArgieffoto: Maroela Media Die man wat Donderdag in die vroeë oggendure op ŉ kleinhoewe in die Senekal-distrik in die Vrystaat deur twee aanvallers aangerand is, het Donderdagaand gesterf. Kapt. Phumelelo Dhlamini, woordvoerder van die polisie, het aan Maroela Media bevestig Johannes Moloi het in ŉ hospitaal aan sy beserings beswyk. Moloi se ouderdom kon nie onmiddellik bevestig word nie. Volgens Dhlamini het die aanval Donderdag omstreeks 04:00 gebeur. Twee aanvallers het ŉ werker wat in ŉ woonwa op die kleinhoewe bly oorval en vasgebind. Hulle het kort daarna toegang tot die huis op die kleinhoewe verkry deur ŉ deur oop te breek, waar hulle die eienaar ook aangeval het. Dhlamini sê Moloi is met ŉ stomp voorwerp aangerand en het ernstige kop- en ander beserings opgedoen. Hy is kort ná die aanval na ŉ hospitaal gehaas. Na verneem word, is die werker nie ernstig beseer nie. Die aanvallers het met kontant op die vlug geslaan, hoewel die presiese bedrag nie bekend is nie. Twee verdagtes is nog dieselfde dag in verband met die aanval in hegtenis geneem. Dhlamini sê die verdagtes sal Maandag op aanklag van moord en huisroof in die hof verskyn.